钦定古今图书集成/明伦汇编/氏族典/第066卷 > 《苏州府志》 > 朱祐
## 钦定古今图书集成/明伦汇编/氏族典/第066卷 > 《苏州府志》 > 朱祐

按《后汉书朱祐传》，“祐字仲先，南阳宛人也。少孤，归外
家复阳刘氏，往来舂陵。世祖亲爱之，以为护军，常见
亲幸，舍止于中。从征河北，常力战陷阵，以为偏将军。
世祖即位，拜为建义大将军。建武二年，延岑与秦丰
将张成合，祐破斩成，延岑走归丰。四年，围秦丰于黎
丘，破其将张康于蔡阳，斩之。明年夏，降轞送洛阳斩”
之。祐为人质直，尚儒学，将兵率众多受降。以克定城
邑为本，不存首级之功。又禁制士卒不得掳掠百姓，
军人乐放纵，多以此怨之。十三年，定封鬲侯。祐初学
长安，帝往候之，祐不时相劳苦，而先升讲舍。后车驾
幸其第，帝因笑曰：“主人得无舍我讲乎？”以有旧恩，数
蒙赏赉。二十四年，卒。子商嗣。商卒，子演嗣。